БлэкIам къыпхуегъэгъэзэжынукъым
ЦIыху тхыдэм зэи къыщымыхъуауэ кIыхьу икIи гущIэгъуншэу щыта, нобэр къыздэсым зэхэгъэкIауэ джа мыхъуа, апхуэдэу щыщыткIэ, къэралхэм, лъэпкъхэм ящыщ куэд зыщымыгъуазэ зауэр зэриухрэ илъэси 149-рэ блэкIащ. Абы лъандэрэ дунейм хуабжьу зихъуэжащ, Урысейм ис лъэпкъхэм, абыхэм адыгэхэри яхэту, зэхъуэкIыныгъэшхуэхэр ягъуэтащ. Ауэ блэкIа зэманым и гузэвэгъуэр иджыри цIыхухэм я лъым хэтщ, зауэм и уIэгъэхэри кIыжакъым, сыту жыпIэмэ абы и жьыр нобэ псэу къэбэрдейхэми, кIахэхэми, шэрджэсхэми, шапсыгъхэми къащIеху. Дэ ди псэм хэмыкIыжу хэлъщ тхыдэр къызэрыдэкъуэншэкIар, дызэрыригухар, сыту жыпIэмэ нобэм къэс Кавказ зауэм и пэжыр, адыгэ лъэпкъыр абы зыхидза гузэвэгъуэр хэIущIыIу ямыщIыну хэтщ.
А зэманым зауэр зэрекIуэкIар къызэрагъэлъагъуэр зэтехуэркъым, сыту жыпIэмэ дэтхэнэ лъэпкъри абы езым и нэкIэ йоплъ. Апхуэдэу щыщыткIэ, лъэпкъхэр зэгурызыгъэIуэфынур, зэзыгъэкIужыфынур пэжырщ, ар сыт хуэдизу ткIыбжьу щымытми. Пэжым лъэпкъхэр зэкъуегъэувэ, пцIым зэкъуеуд.
ЗэрыгурыIуэгъуэщи, тхыдэм и гъуэгуанэр къыпхуеIуэнтIэкIыжынукъым, блэкIам къыпхуегъэгъэзэжынукъым. Ауэ тхыдэм и дерсхэр къилъытэурэ, Урысей Федерацэм нэхъ япэкIэ зэтрихьа гугъуехьхэр дигъэкIыу щытамэ, лъэпкъхэм я зэхущытыкIэхэри нэхъ тэмэму зэтригъэувэфынут. Урыс-Кавказ зауэм щызэпэщIэту хэкIуэдахэм (адыгэхэм, урысхэм, абыхэм къэзакъхэри яхэту) я фэеплъ нэхъыфI дыдэ хъунщ адыгэ лъэпкъыр лъапсэрыхыу ягъэкIуэдыну зэрыхэтар псоми зэхахыу жаIэмэ. Апхуэдэ лъэбакъуэр захуагъэ зыхэлъ тхыдэ Iуэхуу, лъэпкъхэр зэзыгъэкIуж, зэгурызыгъаIуэ Iуэхуу къалъытэнщ Урысей къэралыгъуэм и зэкъуэтыныгъэр, Кавказ Ищхъэрэм ис лъэпкъхэм яку дэлъ мамырыгъэр зыфIэлъапIэ псоми.
Дунейпсо Адыгэ Хасэр (ДАХ-р) ди къэралми нэгъуэщI къэралхэми щыIэ «Адыгэ Хасэхэр» щогугъ гузэвэгъуэ куэд къызэзынэкIа адыгэ лъэпкъым хуэгъэзауэ губзыгъагъэ ин зыхэлъ, политикэ и лъэныкъуэкIэ нэсу зэпэлъыта лъэбакъуэхэр Урысей Федерацэм и Президентым, УФ-м и Федеральнэ Зэхуэсым, Правительствэм ячыну.
ХьэфIыцIэ Мухьэмэд,
КъБР-м и «Адыгэ Хасэ» жылагъуэ зэгухьэныгъэм и
тхьэмадэ, «Адыгэ псалъэ» газетым и редактор нэхъыщхьэ.
